**PRIOPĆENJE**

**Otvorene prijave za Growww 2016.**

* **Sedma godina Growww programa u Hrvatskoj**
* **Dosad zaposleno više od 450 pripravnika u INA Grupi**
* **Natječaj otvoren do 8. travnja**

**Zagreb, 29. veljače 2016.- Sedmu godinu zaredom INA pokreće natječaj Growww u sklopu kojeg diplomantima daje priliku za početno radno iskustvo kroz jednogodišnji staž u INA Grupi. Kao i prijašnjih godina, Growww je namijenjen prvenstveno diplomiranim inženjerima naftnog, rudarsko-geološkog, kemijskog   i strojarskog  usmjerenja, ali i diplomanti ostalih usmjerenja pozvani su da se prijave na natječaj.**

*„Growww je postao svojevrsna tradicija i prepoznat je među mladim talentima kao jedna od najboljih odskočnih daski za razvoj njihovih karijera na što smo iznimno ponosni u Ini. Kao što je to bio slučaj proteklih godina, očekujemo veliki odaziv diplomanata, a nakon složenog i sveobuhvatnog selekcijskog procesa 40 najboljih će se pridružiti Ininom timu“,* izjavila je gđa Vladimira Senčar Perkov, direktorica Ininog Sektora upravljanja ljudskim resursima, najavljujući ovogodišnji Growww.

U sklopu programa Growww INA je u proteklih šest godina zaposlila više od 450 mladih visokoobrazovanih ljudi, od kojih je većina i danas zaposlena u kompaniji. Tijekom jednogodišnjeg staža svakom Growww pripravniku dodijeljen je mentor uz čije vodstvo rješavaju poslovne zadatke i dostižu zadane ciljeve, dok kroz program poslovne edukacije stječu nova znanja i vještine.

Svi zainteresirani kandidati koji odgovaraju traženim stručnim profilima te imaju do jednu godinu radnog iskustva, pozvani su da se prijave na natječaj do **8. travnja 2016. putem** [**Inine LinkedIn stranice**](https://www.linkedin.com/jobs2/view/108020509?trk=jobs_biz_pub) **i** [**Inine web stranice**](http://www.ina.hr/default.aspx?id=26440)**.**

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 438 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr